Tarptautinės jojimo federacijos (FEI) elgesio kodeksas dėl žirgų gerovės
FEI reikalauja, kad visi tarptautinio jojimo sporto dalyviai laikytųsi FEI elgesio kodekso ir visą laiką vadovautųsi nuostata, kad žirgo gerovė turi didžiulę svarbą ir niekada negali nukentėti dėl varžybų ar komercinių įtakų.
1. Visose žirgų varžybų pasiruošimo ir treniravimosi stadijose žirgų gerovės klausimas yra pats svarbiausias iš visų.

a) Geras žirgų valdymas

Laikymo sąlygos, šėrimas ir treniravimas turi būti derinami su geru žirgų valdymu ir turi nekenkti gerovei. Negalima toleruoti jokių veiksmų, kurie gali sukelti fizinę ar dvasinę kančią varžybų ir ne varžybų metu.
b) Treniravimo metodai 

Žirgai turi būti ne tik treniruojami atitinkamose rungtyse pagal savo fizinius pajėgumus ir subrendimo lygį. Jiems neturi būti taikomi užgaulūs ar baimę keliantys treniravimo metodai, kuriems jie nėra tinkamai parengti.

c) Kaustymas

Kanopų priežiūra ir kaustymas turi atitikti aukštus standartus. Pasagos turi būti tinkamai parinktos ir pritvirtintos taip, kad nekeltų skausmo ar sužeidimo pavojaus. 

d) Transportas

Pervežimo metu žirgai turi būti patikimai apsaugoti nuo sužeidimų ir kitų pavojų sveikatai. Autovežiai turi būti saugūs, gerai vėdinami ir gerai prižiūrimi, pastoviai dezinfekuojami ir vairuojami kompetentingo personalo. Žirgus visą laiką turi prižiūrėti kompetentingi prižiūrėtojai.
e) Tranzitas

Visos kelionės turi būti atsakingai planuojamos, žirgams turi būti pastoviai suteikiami poilsio laikotarpiai, kurių metu tiekiamas pašaras ir vanduo pagal galiojančias FEI rekomendacijas.

2. Žirgai ir sportininkai prieš varžybas turi būti pasirengę, kompetentingi ir geros sveikatos.
a) Pasirengimas ir kompetencija

Dalyvauti varžybose gali tik parengti žirgai ir patvirtintos kompetencijos sportininkai.
b) Sveikatos būklė

Varžybose neturi būti leidžiama dalyvauti ar tęsti varžybas turintiems ligos požymių, raišuojantiems ar kitaip negaluojantiems žirgams, jeigu tai pakenktų jų gerovei. Kilus abejonei, turi būti vadovaujamasi veterinarijos gydytojo nuomone.

c) Dopingas ir vaistai

Piktnaudžiavimas dopingu ir vaistais yra rimta gerovės problema, kuri neturi būti toleruojama. Po veterinarinio gydymo iki varžybų turi praeiti pakankamai laiko visiškam pasveikimui užtikrinti.
d) Chirurginės procedūros

Bet kokios chirurginės procedūros, galinčios padaryti žalos varžybose dalyvaujančio žirgo ar kitų žirgų arba sportininkų gerovei, turi būti draudžiamos.
e) Kumelingos/neseniai atsivedusios kumeliukus kumelės

Po ketvirto nėštumo mėnesio ar esančios su kumeliuku kumelės neturi dalyvauti varžybose.

f) Neteisingas pagalbinių priemonių naudojimas

Netoleruojamas žirgo varymas naudojant natūralias ar dirbtines priemones (pvz. botagas, pentinai ir kt.).

3. Rungtys neturi kenkti žirgų gerovei.
a) Varžybų teritorija

Žirgai turi būti treniruojami bei rungtyniauti tik ant tinkamo ir saugaus paviršiaus. Visos kliūtys turi būti įrengiamos atsižvelgiant į žirgų saugumą.

b) Grunto paviršius

Visi grunto paviršiai, ant kurių vaikščioja, treniruojasi ar varžosi žirgai, turi būti įrengti ir sutvarkyti taip, kad sumažėtų sužeidimus galinčių sukelti veiksnių. Ypatingą dėmesį reikia skirti paviršių įrengimui, sudėčiai ir eksploatavimui.

c) Nepalankus oras

Varžybos negali vykti esant nepalankioms oro sąlygoms, jeigu tai gali pakenkti žirgų gerovei. Turi būti pasirūpinta greitu žirgų atvėsinimu po varžybų.
d) Arklidės varžybų metu

Arklidės turi būti saugios, higieniškos, patogios, gerai vėdinamos, pakankamo dydžio atsižvelgiant į žirgo rūšį ir dydį. Turi būti parūpinta švaraus, geros kokybės ir tinkamo pašaro ir pakratų, šviežio geriamo vandens bei vandens valymui.

e) Tinkamumas kelionei

Po varžybų žirgas turi būti tinkamas kelionei pagal FEI gaires.

4. Reikia imtis visų priemonių, kad po varžybų žirgais būtų tinkamai pasirūpinta, o taip pat kad su jais būtų elgiamasi humaniškai pasibaigus jų sportinei karjerai.
a) Veterinarinis gydymas

Varžybų metu visada turi būti prieinama veterinarinė priežiūra. Jeigu varžybų metu žirgas susižeidžia ar yra išsekęs, sportininkas turi nulipti, o veterinarijos gydytojas – patikrinti žirgą. 
b) Persiuntimo centrai

Esant reikalui žirgą turi paimti greitosios pagalbos priemonė ir nugabenti į artimiausią atitinkamą centrą tolesniam įvertinimui ir gydymui. Sužeistiems žirgams prieš transportavimą turi būti suteikta visa būtinoji pagalba.
c) Sužeidimai varžybų metu

Turi būti vykdoma varžybų metu patirtų sužeidimų stebėsena. Siekiant sumažinti sužeidimų skaičių, turi būti tiriamos grunto paviršiaus sąlygos, varžybų rengimo dažnumas bei kiti rizikos veiksniai. 
d) Eutanazija

Jeigu sužeidimai yra rimti, veterinarijos gydytojui gali tekti kuo skubiau eutanizuoti žirgą iš humaniškumo paskatų ir turint vienintelį tikslą sumažinti kančias.

e) Sportinės karjeros pabaiga

Reikia dėti visas pastangas, kad su dalyvavimą varžybose baigusiais žirgais būtų elgiamasi humaniškai ir su užuojauta.
5. FEI ragina visus, kas susiję su jojimo sportu, siekti kuo aukštesnių išsilavinimo standartų profesinėje srityje bei prižiūrint ir tvarkant sportinius žirgus.
Šis elgesio kodeksas dėl žirgų gerovės gali būti nuolat atnaujinamas, todėl vertinamos visų išreikštos nuomonės.Didžiausias dėmesys bus skiriamas naujiems mokslo tyrimams, todėl FEI ragina toliau finansuoti ir remti gerovės studijas.
Juridiniams tikslams bus naudojamas angliškas kodekso variantas.
